
A Magyar Vakok és Gyengénlátók Országos Szövetségének elnöksége – a Vakok és Gyengénlátók Hermina Egyesülete javaslatára – 2026-ban dr. Arató András és Vaspöri Teréz részére Louis Braille-emlékérmet adományoz a látássérült emberek érdekében végzett több évtizedes elkötelezett közös munkájuk elismeréseként.

Az 1980-as évek első felében dr. Arató András és felesége, Vaspöri Teréz fejlesztette ki az első hordozható, beszélő számítógépet kifejezetten vak felhasználók számára a Magyar Tudományos Akadémia Központi Fizikai Kutatóintézetében. A gép neve BraiLab számítógép volt, melynek magyar beszédszintézisét az alkotók fejlesztették. A BraiLab számítógépek lehetővé tették a vak emberek számára a személyi számítógép használatát; tudtak rajta programot írni és programot futtatni. Ezekből a gépekből több százat gyártottak.

Később András és Teréz továbbfejlesztette a BraiLab-ot, és megalkották a BraiLab plusz CP/M operációs rendszerű változatot is. Ez a számítógép már saját lemezes meghajtóval rendelkezett. Alkalmas volt WordStar szövegszerkesztő és különböző programnyelvek használatára. A gép terminálként is működött, például IBM-kompatibilis PC-hez volt csatlakoztatható. Ezzel a lehetőséggel programozható volt az IBM-kompatibilis PC is, de különböző számítógép-hálózatok is elérhetőek lettek látássérültek számára.

1990-ben elkészült a BraiLab PC, amely DOS operációs rendszerrel működő IBM-kompatibilis PC használatát egyszerűsítette le látássérült felhasználók számára. A BraiLab PC beszélőegység egy kábellel csatlakozott a PC-hez. Így már nem terminálként volt használható, hanem a készülék saját billentyűzetéről. A BraiLab PC ára 10 ezer forint alatt volt (ma ez 100–120 ezer forintnak felel meg), ezért mindenki meg tudta venni, aki számítógépet akart használni. A 90-es évekre ebből már több ezer került a felhasználókhoz. Használták a Vakok Iskolájában, és sokaknak a munkavállalásban is segített. Magyarországon a BraiLab eszközök fejlesztése egyedülálló innováció volt. Ugyancsak a nevükhöz fűződik az első olyan programcsomag kifejlesztése hazánkban, amely a Braille-nyomtatást tette lehetővé.

A kétezres évek elején részt vettek a Mobil Segítőtárs (MOST) megalkotásában. A felhasználók Braille-írás segítségével használhatták érintőképernyős okostelefonjukat. A látássérült emberekhez optimalizált telefon sokféle funkcióval rendelkezett, például a felhasználók tudták a névjegyzéket használni vagy Braille-ben SMS-t írni.

Dr. Arató András és Vaspöri Teréz munkássága jelentős mértékben segítette a magyar látássérültek hozzáférését az informatikai eszközökhöz, és egyúttal támogatta a Braille-kultúra fennmaradását.

